《朱氏天和堂》
宋代·赵挺之

华亭山水佳，秀色宛如画。
前贤有隐迹，卜筑俟来者。
高人养天和。放浪寄林野。
安知岁月徂，但喜名利舍。
传家得之子，流辈推博雅。
春风振客衣，逸棹东南下。
赋诗台阁彦，落落珠玑泻。
持觞拜亲膝，喜色动乡社。
都城十二衢，尘土翳车马。
一梦逐君行，兹怀已潇洒。

作者简介：（1040—1107）密州诸城人，字正夫。神宗熙宁间进士。为登、棣二州教授。通判德州，力行市易法。哲宗元祐中，召试馆职，为秘阁校理，迁监察御史。以苏轼尝谓其“聚敛小人”，乃劾轼诽谤神宗，反为谏官所劾，谪徐州通判。后累迁中书舍人、给事中。徽宗朝为礼部侍郎，拜御史中丞，排击元祐党人不遗余力。崇宁四年，以蔡京荐，为尚书右仆射。因与京争权，相位罢复不定，未几卒。谥清宪。